ལོ་ཆུང་བྱིས་པའི་དུས་ནས་བཟུང་ཁྱེད་ཀྱི་སྙན་འཇེབས་དབྱངས་ཀྱི་འགྱུར་ཁུགས་ལྡན་པའི་གླུ་སྐད་ཀྱིས་ང་དང་ངའི་ཕ་མ་སོགས་ཀྱི་དྲན་པ་ཡོངས་སུ་བརླན་ཞིང་།འཚོ་བའི་ཁྲོད་དུ་སྤྲོ་སྐྱིད་ཀྱི་ཡོ་ལང་རབ་ཏུ་རྒྱས་པར་བྱས་མྱོང་བར་མ་ཟད།མཚན་མོ་རེ་རེར་སྒྲ་སྡུད་འཁོར་ལོ་ལས་ཁྱོད་ཀྱི་གླུ་སྐད་ཐོས་ཐེངས་རེར་ངེད་བཟའ་མི་ཡོངས་ཀྱིས་ལག་གི་ཟ་འཐུང་སོགས་ཀྱང་བརྗེད་ནས་དར་ཅིག་ཐོས་འཛིན་གྱི་དབང་པོ་ཁྱོད་ཀྱི་གླུ་སྐད་ཀྱིས་ཡོངས་སུ་བཀུག་མྱོང་།འོན་ཀྱང་དུས་སྐབས་དེར་བསམ་མེད་བྱིས་བློའི་དབང་དུ་གྱུར་པའི་བདག་ལ་དམངས་གླུའི་རོལ་མྱོང་གི་ནུས་པ་མ་རྒྱས་པས།ཁྱེད་ཀྱི་གླུ་སྐད་ནི་ངག་གི་དབྱངས་འགྲོས་རིང་ཞིང་དབྱངས་རྟ་ཡར་འཇོག་མར་འཇོག་ཅན་ཞིག་ཡིན་པའི་སྣང་བ་ལས།ཁྱེད་ཀྱི་དམངས་གླུའི་རིན་ཐང་དངོས་མ་རྟོགས་ནའང་ངའི་རྣ་ལམ་ནས་ནམ་ཡང་ཡལ་མ་མྱོང་།དོན་དངོས་སུ་སྐབས་དེར་བདག་ལྟ་བུའི་ལོ་ཆུང་བྱིས་པ་ཞིག་གིས་བོད་ཀྱི་དམངས་གླུའི་སྒྱུ་རྩལ་གྱི་རིན་ཐང་ག་ལ་རྟོགས།ཡིན་ཡང་ཁྱོད་ཀྱི་གླུ་སྐད་ནི་ངའི་ཆུང་ཆུང་བྱིས་པའི་སྐབས་ཀྱི་ན་ཆུང་རྩེད་གླུ་སྟེ་ཆུང་ཆུང་ལུ་གུ་འཚོ་རོགས་དང་ཡང་ཆུང་མེ་ཏོག་འཐུ་རོགས་ཡིན།བདག་གི་ལང་ཚོ་ནི་ཁྱེད་ཀྱི་གླུ་སྐད་ཀྱི་སྙན་འཇེབས་ཁོ་ནས་བསྐྱངས་པ་ཡིན་ཞེས་ད་ལྟའང་མགྲིན་པ་གཟེངས་སུ་བཏེགས་ནས་སྨྲ་བར་སྤོབས།